30.12.2022
MT
Il-Ġurnal Uffiċjali tal-Unjoni Ewropea
C 498/19
17. jappella għal standard ieħor Ewropew ta’ emissjoni għall-karozzi, il-vannijiet, it-trakkijiet u x-xarabanks (Euro 7/VII) sabiex titnaqqas l-emissjoni ta’ sustanzi niġġiesa tossiċi (jiġifieri l-ossidu tan-nitroġenu, l-ammonijaka, il-monossidu tal-karbonju u l-materja partikolata PM 10-2,5) u biex jiġu evitati għexieren ta’ eluf ta’ mwiet prematuri kull sena; jiddispjaċih ħafna dwar id-deċiżjoni tal-Kummissjoni Ewropea li terġa’ ddewwem il-proposti Euro 7/VII fil-Programm ta’ Ħidma tagħha għall-2022, li jqajjem dubji dwar l-“ambizzjoni ta’ tniġġis żero” tagħha u l-impenn tagħha fil-konfront tal-Patt Ekoloġiku Ewropew, u jipperikola l-kapaċità tal-industrija li tippjana tibdil fl-inġinerija;
Mobbiltà Aċċessibbli għal Kulħadd 18. jappella għal sistema ta’ trasport pubbliku aċċessibbli għaċ-ċittadini kollha, permezz tal-inklużjoni permezz tad-disinn, speċjalment billi jitqiesu l-persuni b'diżabilità; jisħaq fuq il-benefiċċji tal-inklużjoni tal-utenti minn stadju bikri tal-ippjanar tal-infrastruttura u s-servizzi tat-trasport; jikkonferma l-importanza tal-aċċessibbiltà deskritta fil-qafas tal-Istrateġija Ewropea tad-Diżabilità 2021-2030 (EDS) u l-Att Ewropew dwar l-Aċċessibbiltà; jirrimarka l-importanza ta’ proġetti bħall-“Premju għall-Bliet Aċċessibbli”;
19.
jappella għal approċċ aktar komprensiv biex tiġi żgurata l-aċċessibilità matul il-vjaġġ kollu;
20.
jenfasizza li l-ħtieġa li jiġi indirizzat il-faqar tal-mobbiltà hija kritika fl-interessi tal-koeżjoni soċjali, ekonomika u territorjali; jappella għalhekk għal approċċ multimodali u integrat biex tiġi miġġielda l-esklużjoni tal-mobbiltà u jiġi żgurat aċċess ugwali għaċ-ċentri urbani; jilqa’ f’dan ir-rigward l-impenn tal-Kummissjoni stabbilit fil-qafas il-ġdid għall-mobbiltà urbana għall-indirizzar tal-“inugwaljanzi fl-aċċess għan-network tat-trasport pubbliku, inkluż it-titjib tal-aċċess għall-istazzjonijiet tal-ferrovija”; jappella wkoll għal appoġġ addizzjonali għal bliet iżgħar, żoni periurbani, rurali u muntanjużi, dipendenti, speċjalment f’reġjun inqas żviluppat, biex tiġi żgurata l-konnettività ta’ dawn it-territorji u l-aċċess ugwali għat-tranżizzjoni ta’ mobbiltà sostenibbli għaċ-ċittadini tagħhom;
It-tisħiħ tat-trasport pubbliku bħala s-sinsla tal-mobbiltà urbana 21. jilqa’ l-intenzjoni indikata mill-Kummissjoni li “taħdem mal-amministrazzjonijiet nazzjonali u lokali u mal-partijiet ikkonċernati kollha biex tiżgura li [t-trasport pubbliku jibqa’] s-sinsla tal-mobbiltà urbana”; jenfasizza l-ħtieġa li jiġu kkoordinati l-għodod u r-riżorsi kollha disponibbli għal dan l-għan, inkluż ir-rwol importanti tal-obbligi tas-servizz pubbliku fl-iżgurar tal-konnettività maċ-ċentri urbani;
22.
jenfasizza l-ħtieġa urġenti għal żidiet ġenerali fil-kapaċità għat-trasport pubbliku, kemm f’termini ta’ kopertura ġeografika kif ukoll ta’ frekwenzi miżjuda, biex jakkomodaw iż-żieda mistennija fil-volumi tal-passiġġieri; ifakkar fin-nuqqas ta’ investiment kroniku f’dawn l-aħħar deċennji u d-distakk fl-investiment li jiffaċċjaw l-operaturi tat-trasport pubbliku, kif enfasizzat mill-Qorti Ewropea tal-Awdituri;
23.
jenfasizza li t-trasport pubbliku għandu jkun ikkomplementat minn offerti alternattivi u kunċetti multimodali; jappella f’dan ir-rigward għal soluzzjonijiet tal-ewwel u tal-aħħar mil flessibbli u mmexxija mid-domanda; u bl-istess mod jenfasizza l-importanza tal-promozzjoni tal-mobbiltà attiva, speċjalment iċ-ċikliżmu;
24. jirrimarka l-ħtieġa li tiġi pprovduta u estiża l-infrastruttura sostenibbli tat-trasport pubbliku, inklużi sistemi adegwati għall-iċċarġjar għall-karozzi tal-linja elettriċi, li jippermettu vjaġġi interurbani f’kundizzjonijiet klimatiċi u ta’ art avversi, kif ukoll li tiżdied il-veloċità kummerċjali;
25. jappella għat-tisħiħ ta’ ċentri multimodali biex jipprevedu trasferimenti bla xkiel bejn modi differenti ta’ trasport, inkluż it-titjib tal-aċċessibbiltà għall-mobbiltà attiva u l-provvista ta’ faċilitajiet ta’ parkeġġ sikuri għar-roti, sabiex jiġi żgurat trasferiment aktar rapidu u aktar effettiv ta’ persuni u oġġetti;
26.
jenfasizza l-importanza tal-konnessjonijiet periurbani, inklużi l-konnessjonijiet transkonfinali, peress li l-ivvjaġġar ma jiqafx fil-limiti tal-belt u jrid jiġi ffaċilitat ukoll fiż-żoni rurali u lil hinn mill-fruntieri nazzjonali fir-reġjuni tal-fruntiera, bħall-forniment ta’ faċilitajiet ta’ park-and-ride konnessi man-network tat-trasport;
27. jiġbed l-attenzjoni għall-ħtieġa ta’ miżuri li jinkoraġġixxu l-użu ta’ servizzi tat-trasport pubbliku fuq talba, speċjalment f’żoni rurali periferiċi u ultraperiferiċi, u jistieden lill-Kummissjoni tipprovdi appoġġ għall-ittestjar ta’ soluzzjonijiet bħal dawn u tipproponi sistema ta’ finanzjament u sussidji għal dan it-tip ta’ servizz;